**Az átsorolások miatti kiigazítás adatok jelentése (F82, F83, F84, F85, F86, F87)**

Az átsorolás-jelentés kitöltésére vonatkozó általános rendelkezések:

Az F01, F03 jelentés 01. és 11. táblájára vonatkozóan havonta F82, F83-as, az F19, F33-as jelentés 01. táblájára vonatkozóan negyedévente F86, F87-es, míg az F09, F14 jelentés 01. és 11. táblájára vonatkozóan évente F84 és F85-ös átsorolás-jelentést kell beküldeni.

Az átsorolással kapcsolatos adatok statisztikai célt szolgálnak, ezért az egyéb céllal elrendelt, külföldi fiókintézmények adatait is tartalmazó F77, F79 és F80-as jelentésekre nem kell átsorolás-jelentéseket készíteni.

A jelentésekben a csökkenéseket negatív előjellel ellátva, a növekedéseket előjel nélkül, az állományokra előírt táblaszerkezetben és formátumban kell kimutatni.

Amennyiben a hónap, illetve a negyedév során nem történt átsorolás, nemleges jelentést kell beküldeni.

Az egyes mérlegtételek vonatkozásában a negyedév végi átsorolásnak a tárgynegyedév három hónapjában jelentett átsorolások összegével kell egyenlőnek lennie. Az éves auditált átsorolás-jelentésekben a tárgyév decemberére vonatkozó átsorolásokat kell kimutatni.

Az alábbi esetekben kell átsorolások miatt kiigazítási adatokat jelenteni:

1. Változás a mérlegben szereplő eszköz- és forrásállományok összetételében

A mérlegben szereplő eszköz- és forrásállományok összetétele több okból is változhat, pl. megváltozik az ügyfél szektor-, vagy ország-besorolása. Minden ilyen változás esetében az állomány átsorolásának hónapjában kell csak átsorolás jelentést küldeni.

Az ügyfelek szektor-besorolásával kapcsolatos információkat az MNB honlapján közzétett 3. sz melléklet 1. pontja szerinti, minden hónap utolsó előtti munkanapján aktualizált, „Pénzügyi szervezetek, nonprofit intézmények és a G szektorba sorolandó gazdasági társaságok tételes listái” elnevezésű dokumentum tartalmazza. A jelentések összeállításakor az elérhető legfrissebb lista alapján kell az ügyfeleket a megfelelő szektorokba besorolni. Amennyiben az adott hónapban változás történik az adatszolgáltató ügyfeleinek szektor- vagy ország besorolásában – ideértve az MPI-k körében bekövetkező változásokat is (például egy hitelintézet egyéb pénzügyi intézménnyé alakul át, vagy egy alapítási engedéllyel rendelkező, még nem pénzügyi vállalatként kezelt új hitelintézet megkapja működési engedélyét, stb.) -, az érintett tételekre átsorolás-jelentést kell készíteni.

Az ország-besorolás változásának tipikus esete, amikor valamelyik európai uniós tagállam belép az euróövezetbe. Ebben az esetben az érintett országgal kapcsolatos tételeket az Egyéb külföld sorokról a GMU országokhoz köthető tételeket tartalmazó sorokra kell átsorolni.

Az ország-váltással összefüggő átsorolásokat is arra a hónapra vonatkozó adatgyűjtésben kell csak szerepeltetni, amely során az ország-váltás történt.

A havi átsorolások értéke a tárgyhónapot megelőző hónap végén a mérlegben szereplő, érintett záróállományok értéke. Minden érintett mérlegsor esetében végre kell hajtani az átsorolást. A negyedéves átsorolás-jelentésben minden olyan átsorolást szerepeltetni kell, amely a tárgynegyedévet érinti.

1. A kitöltési előírások változása

Amennyiben egyes kitöltési előírások oly módon változnak, hogy bizonyos tételeket új helyen kell a mérlegben szerepeltetni, átsorolás-jelentést kell készíteni. A jelentést az első olyan hónapra vonatkozóan kell csak küldeni, amikortól kezdve az előírások szerint új soron kell kimutatni a már korábban is a mérlegben szereplő állományokat.

A havi átsorolások értéke a tárgyhónapot megelőző hónap végén a mérlegben szereplő, érintett záróállományok értéke. Minden érintett mérlegsor esetében végre kell hajtani az átsorolást. A negyedéves átsorolás-jelentésben minden olyan átsorolást szerepeltetni kell, amely a tárgynegyedévet érinti.

1. Adatszolgáltatási hibák javítása

Adatszolgáltatási hibáról akkor beszélünk, ha a mérlegtételek besorolása nem a hatályos előírásoknak megfelelően történt. Az adatszolgáltatási hibákat alapvetően a hiba felfedése után a lehető legrövidebb időn belül, a téves besorolással érintett időszak egészére vonatkozó módosított adatgyűjtések újraküldésével kell javítani. Ebben az esetben nincs szükség átsorolás jelentés beküldésére.

Abban az esetben viszont, ha a hiba visszamenőleges javítása a teljes érintett időszakra nem lehetséges, vagy túlságosan nagy költségekkel járna, akkor - az adatgyűjtés bankszakmai felelősével történt előzetes egyeztetést követően - lehetőség van arra, hogy az adatszolgáltató egy rövidebb időszakra hajtsa végre a visszamenőleges módosítást. Ekkor az átsorolást az első olyan hónapra vonatkozóan kell elkészíteni, amikor az állományok már a megfelelő mérlegsoron szerepelnek.

A havi átsorolások értéke a tárgyhónapot megelőző hónap végén a mérlegben szereplő, érintett záróállományok értéke. Minden érintett mérlegsor esetében végre kell hajtani az átsorolást. A negyedéves átsorolás-jelentésben minden olyan átsorolást szerepeltetni kell, amely a tárgynegyedévet érinti.

1. Szervezeti átalakulások miatti kiigazítások
	1. Nem hitelintézetként működő szervezet beolvadása

Az adatszolgáltató hitelintézetnek átsorolás-jelentést kell küldeni abban az esetben, ha egy nem hitelintézeti szektorba tartozó szervezet a hitelintézetbe történő beolvadással szűnik meg.

A beolvadás hónapjára vonatkozó átsorolás jelentésnek előjelhelyesen tartalmaznia kell minden olyan tételt - ideértve a jelentő hitelintézet és a beolvadó szervezet egymással szembeni pozícióit is -, ami a beolvadásból adódóan módosítja a jelentő hitelintézet mérlegét, vagyis a beolvadást megelőző hónap zárómérlegének és a beolvadás hónapjára vonatkozó nyitómérleg különbségét.

Ennek megfelelően a jelentő hitelintézet mérlegéből a beolvadás miatt kikerülő tételeket – jellemzően a beolvadó szervezettel kapcsolatos tételeket - negatív, míg a beolvadással bekerülő tételeket pozitív előjellel kell szerepeltetni.

A mérlegegyezőségnek az átsorolás-táblákban is teljesülnie kell.

* 1. Hitelintézetként működő szervezet beolvadása

Az adatszolgáltató hitelintézetnek átsorolás-jelentést kell küldeni abban az esetben, ha egy hitelintézeti szektorba tartozó szervezet a jelentő hitelintézetbe történő beolvadással szűnik meg.

A beolvadás hónapjára vonatkozó átsorolás jelentésnek csak a jelentő hitelintézet és a beolvadó hitelintézet egymással szembeni pozícióit kell tartalmaznia negatív előjellel. A beolvadó hitelintézet mérlegében lévő, a jogutód hitelintézethez köthető tételeket is átsorolásként kell jelenteni szintén negatív előjellel.

Például: amennyiben a jogutód hitelintézet az összeolvadást megelőzően betétet helyezett el a beolvadó szervezetnél, abban az esetben a jogutód által a beolvadást követő hónapban jelentett átsorolás-jelentésnek a jogutód hitelintézet eszköz oldalán szereplő bankközi betétállományon túl a beolvadó szervezet forrás oldalán szereplő bankközi betéteit is tartalmazniuk kell. A fentiekből adódóan hitelintézetek összeolvadása során a jelentett tételek értéke eszköz és forrás oldalon páronként megegyezik és negatív előjelű.

* 1. Hitelintézetté alakuló vállalatok átsorolás-jelentése

Abban az esetben, ha egy korábban pénzügyi működő szervezet hitelintézetté alakul, az átalakulás hónapjában átsorolás-jelentést kell készíteni. Az átsorolás-jelentésben az átalakulás hónapjára érvényes nyitómérlegek állományát kell kimutatni az előírt táblaszerkezetben.

* 1. Hitelintézetként működő szervezet szétválása két vagy több szervezetté

Egy hitelintézet szétválása után a hitelintézetként tovább működő jogutód szervezet(ek)nek átsorolás-jelentést kell összeállítani. Az átsorolások miatti kiigazítások között a hitelintézetként tovább működő jogutód szervezet(ek) szétválás hónapjában érvényes nyitómérlegét kell jelenteni.